**Elektros rinkos barometras: Lietuvoje didmeninė elektros kaina per savaitę didėjo 6 proc.**

**Praėjusią savaitę didmeninė elektros kaina Lietuvoje didėjo 6 proc. ir vidutiniškai siekė 94,81 Eur/MWh. Toks pat elektros kainos pokytis fiksuotas ir Latvijoje bei Estijoje.**

Kai kuriose kitose Europos šalyse elektros kaina taip pat šiek tiek didėjo: Lenkijoje savaitės vidutinė kaina pasiekė 102,35 Eur/MWh, Vokietijoje ji augo iki 81,15 Eur/MWh. Tačiau vidutinė „Nord Pool“ elektros biržos kaina, palyginti su ankstesne savaite, mažėjo 1 proc. iki 33,89 Eur/MWh.

„Elektros kainų augimui Baltijos šalyse įtakos turėjo 8 proc. mažėjusi saulės energijos gamyba ir 4 proc. sumažėjusi hidroelektrinių gamyba. Lyginant su ankstesne savaite, energijos srautai į Baltijos šalis mažėjo 9 proc.“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Pasak jo, Suomijos ir Estijos jungties EstLink 2 remonto darbai tęsis iki šių metų rugpjūčio 31 d. Taigi iš visos Suomijos ir Estijos jungtims įrengtos 1016 MW galios iki rugpjūčio pabaigos bus prieinama tik 358 MW (EstLink 1), o tai gerokai apribos elektros importą iš Šiaurės šalių.

Nepriklausomų elektros tiekėjų Lietuvos gyventojams siūlomos kainos išliko panašiame lygyje kaip ir ankstesnę savaitę. „Elektrum Lietuva“ žemiausia fiksuota kaina siekė 23,939 ct/kWh, fiksuojant ją 14 mėnesių.

Elektros vartojimas „Nord Pool“ regione ankstesnę savaitę neženkliai mažėjo, iki 6 379 GWh, gamybos apimtys taip pat šiek tiek traukėsi ir sudarė 7 209 GWh.

**Lietuvoje augo vartojimas ir gamyba**

Baltijos šalyse elektros vartojimas per savaitę išliko stabilus ir siekė 441 GWh. Lietuvoje elektros suvartota 1 proc. daugiau nei ankstesnę savaitę, 217 GWh, Latvijoje vartojimas nesikeitė – 105 GWh, o Estijoje suvartota 4 proc. mažiau, t. y. 119 GWh.

Elektros energijos bendros gamybos apimtys Baltijos šalyse praėjusią savaitę augo 9 proc. ir siekė 285 GWh. Lietuvoje elektros energijos pagaminta 20 proc. daugiau nei ankstesnę savaitę, 153 GWh, Latvijoje – 8 proc. mažiau, 34 GWh, Estijoje gamybos apimtys kilo 1 proc. iki 98 GWh.

Per savaitę visos trys Baltijos šalys kartu pagamino 64 proc. joms reikalingos elektros energijos. Lietuvoje pagaminta 70 proc., Latvijoje – 32 proc., Estijoje – 82 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 212 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW).* Statomų naujų saulės ir vėjo parkų bendra galia sieks daugiau nei 500 MW.